Fodboldklubben AaB's svenske midtbanespiller Andreas Johansson ser frem til igen at arbejde sammen med sin gamle holdkammerat fra tiden i Allsvenskan-klubben Djurgården, Magnus Pehrsson, der netop er blevet udnævnt som cheftræner for den ålborgensiske klub. Johansson husker den nyudnævnte træner som meget målrettet. - Som spiller var han professionel og meget ambitiøs. Han var tæt på landsholdet, men måtte desværre stoppe på grund af en knæskade, siger Johansson. Han forventer, at den 32-årige Pehrsson vil vise de samme kvaliteter fra trænerstolen. - Jeg tror også, at han vil være en vindertype som træner. Det er klart, at han mangler lidt erfaring, men han har de rette kundskaber, og det er det vigtigste, siger Johansson. /ritzau/

Referat:
AaB&#39;s nye svenske træner, Magnus Pehrsson, er professionel og ambitiøs, siger AaB-spilleren Andreas Johansson om sin gamle holdkammerat fra Djurgården.